Document ID: /fineweb-2-swissfilter-quality_10-filterrobots/filtered/02823.jsonl.gz/130

Sinoć, 7. prosinca 2002., gostovala je u clubu Unicum legendarna zagrebačka grupa Parni valjak. Aki, Hus i kompanija oduševili su oko 600-tinjak poklonika njihove glazbe neprekidnim nastupom od sat i pol.
Već od prvih taktova prve pjesme nastala je u clubu odlična atmosfera koja je trajala sve do kraja nastupa. Publika je gotovo cijelo vrijeme pjevala zajedno s Akijem. Redali su se hitovi: Večeras trebam društvo, Vrijeme je na našoj strani, Neda, Lutka za bal… Na svojoj prvoj ploči članovi zagrebačke grupe “Parni valjak” tvrdili su – i potvrdili nizom odličnih koncertnih nastupa – da su rock’n’roll band. Na drugoj su obećavali da su spremni ići glavom kroz zid, dok su na trećoj, inače njihovoj prvoj ploči i u međunarodnoj distribuciji, isticali da su gradski dečki koji osim svirke vole i priče. Na četvrtom albumu, “Vruće igre”, koji su kao i prethodni snimili u “CBS”-ovim studijima u Milanu, otkrili su najomiljenije teme članova utemeljitelja, pjevača Akija Rahimovskog i skladatelja Huseina Hasanefendića. Idući album “Vrijeme je na našoj strani” snimili su u Švedskoj, svi albumi odreda postali su zlatni ili platinasti, a sveukupni tiraž broji se milijunima. Sadašnja postava grupe praktički djeluje od 1988. godine kada su prilikom snimanja albuma “Sjaj u očima”, ritam sekciju “Valjka” osvježili mladošću, ali i novim glazbeničkim idejama, basist Zorislav Preksavec i bubnjar Dražen Scholz, pridruživši se članovima utemeljiteljima, gitaristi Huseinu Hasanefendiću i vokalnom solistu Akiju Rahimovskom. U tu dobitničku momčad koja je osvojila dosada najveći broj hrvatskih diskografskih nagrada “Porin” uključio se je 1988. klavijaturist Berislav Blažević, a sadašnja postava kompletirana je 1991. dolaskom gitariste Marijana Brkića. Dvadesetogodišnjicu rada grupa je proslavila snimanjem sjajne “unplugged” retrospektive “Bez struje – Live in ZeKaeM” (1995). Na slijedećem albumu “Samo snovi teku uzvodno” (1998) grupa se ponovo priklanja izrazito gitarističkom zvuku. Iste odlike dominiraju i zasada posljednjim diskografskim projektom “Zastave” (2000) no album kojim je radno proslavljena dvadesetpetogodišnjica djelovanja potaknuo je Husa na niz sjajnih pjesama u kojima je sučelio životno iskustvo i mladenačke ideale.